二貓詩
作者：衛博
朝代：宋

paragraphs: 地偏人跡希，齋厨冷如刷。
老僧挑野菜，豈識腥與血。
饑鼠知自遷，畜貓竟徒設。
我來客南齋，盤餐稍羅列。
烹炮愧寡鮮，棄置謝瑣屑。
二貓亦慕羶，媻跚事爭齧。
小兒强解事，叱逐加撞㧙。
尺箠未去手，二貓復及闑。
懲羹肯吹虀，廢食未因噎。
小兒恚貓癡，提耳當割切。
謝兒兒勿嗔，我曹更癡絕。
要之等爲口，已矣莫中熱。